(Finnmarken) – Vi har en sterk evakueringshistorie her oppe, og kan relatere oss til usikkerheten ved å være på flukt. Forholdene for dem som holdt seg i skjul i Finnmark og Nord-Troms hadde både likhetstrekk og tydelige kontraster til kongefamiliens situasjon. Denne utstillingen gir et unikt innblikk i historien og er et viktig tilskudd til historieformidlingen, forteller Maria Stephansen, museumspedagog ved Gjenreisningsmuseet for Finnmark og Nord-Troms.

Da kong Haakon forlot Oslo i grålysningen våren 1940, var det ingen som visste hvor lenge han og kronprinsfamilien skulle være borte. Det tok fem år før kongebanneret vaiet over slottstaket igjen, skriver Nordlys.

– Kongen ble et naturlig samlingspunkt for motstandsbevegelsen, noe som styrket kongefamiliens stilling i det norske folk både under og etter krigen, sier Audun Eckhoff, direktør ved Nasjonalmuseet.

Aldri tidligere vist for publikum

”Den lengste reisen” er nå på vandring til museer og gallerier rundt om i landet. Publikum får se hverdagsgjenstander, fotografier og filmmateriale fra kongeparets mest dramatiske reise. Mange av gjenstandene har aldri tidligere vært vist for publikum. Ved Gjenreisningsmuseet er det duket for storstilt åpning lørdag 31. august klokken 12, med underholdning og enkel servering. Utstillingen blir stående fram til 20. oktober.

– Vi tror at ”Den lengste reisen” vil bli en svært populær blant publikum, spesielt fordi vi får se kongefamilien i hverdagssituasjoner på flukt. Bursdager ble feiret selv om man ikke var i eget hus og folk gjorde det beste ut av situasjonen, forteller Stephansen.

Kronprinsesse Märtha som flykning

Selv er hun imponert over hvordan Nasjonalmuseet har utformet utstillingen.

– Det gjorde stort inntrykk på meg å se filmene med kronprinsesse Märtha som flyktning. De viser tydelig at hun var opptatt av at hverdagene måtte gå videre selv om de ikke visste hvordan det ville gå i tiden fremover.

”Den lengste reisen” er delt inn i fem deler: Opptakten til krigen, kongefamiliens flukt, kongens og kronprinsens eksil i England, kronprinsesse Märtha og kronprinsbarnas eksil i USA og familiens hjemkomst i 1945.